Document ID: 32006D0214

KOMISIJAS LĒMUMS
(2006. gada 7. marts),
ar kuru groza I un II pielikumu Lēmumam 2002/308/EK, ar ko izveido apstiprināto zonu un apstiprināto saimniecību sarakstu attiecībā uz vienu vai vairākām vīrusu hemorāģiskās septicēmijas (VHS) un lašu infekciozās hematopoētiskās nekrozes (IHN) zivju slimībām
(izziņots ar dokumenta numuru K(2006) 683)
(Dokuments attiecas uz EEZ)
(2006/214/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 28. janvāra Direktīvu 91/67/EEK, kura attiecas uz dzīvnieku veselības nosacījumiem, ar ko reglamentē akvakultūras dzīvnieku un produktu laišanu tirgū (1), un jo īpaši tās 5. un 6. pantu,
tā kā:
(1)
Ar Komisijas Lēmumu 2002/308/EK (2) izveido apstiprināto zonu un apstiprināto zivjaudzētavu sarakstu, kas atrodas zonās, kas nav apstiprinātas attiecībā uz atsevišķām zivju slimībām.
(2)
Itālija ir iesniegusi pamatojumus, lai dažām zonām tās teritorijā piešķirtu apstiprinātas zonas statusu attiecībā uz vīrusu hemorāģisko septicēmiju (VHS) un infekciozo hematopoētisko nekrozi (IHN). Tā kā šo zonu zivjaudzētavās notiek īpašs audzēšanas cikls, dažās zonās nav iespējams veikt paraugu ņemšanu atbilstīgi Komisijas 2001. gada 22. februāra Lēmumam 2001/183/EK, ar ko nosaka paraugu ņemšanas plānus un diagnostikas metodes dažu zivju slimību atklāšanai un apstiprināšanai un ar ko atceļ Lēmumu 92/532/EEK (3).
(3)
Sagatavojot Lēmumu 2001/183/EK, šāds audzēšanas veids nebija paredzēts. Tomēr iesniegtie dokumenti liecina, ka šo zonu zivjaudzētavās ir nodrošināts tāds pats dzīvnieku veselības stāvoklis kā to zonu zivjaudzētavās, kurās ir ņemti paraugi atbilstīgi Lēmumam 2001/183/EK. Tādējādi šīs zonas atbilst Direktīvas 91/67/EEK 5. panta prasībām. Līdz ar to tās atbilst apstiprinātas zonas statusam un ir iekļaujamas apstiprināto zonu sarakstā.
(4)
Francija ir iesniegusi pamatojumus, lai dažām zonām tās teritorijā piešķirtu apstiprinātas zonas statusu attiecībā uz vīrusu hemorāģisko septicēmiju (VHS) un infekciozo hematopoētisko nekrozi (IHN). Iesniegtie dokumenti liecina, ka šīs zonas atbilst Direktīvas 91/67/EEK 5. panta prasībām. Līdz ar to tās atbilst apstiprinātas zonas statusam un ir iekļaujamas apstiprināto zonu sarakstā.
(5)
Austrija, Vācija un Itālija ir iesniegušas Komisijai pamatojumus, lai dažām zivjaudzētavām tās teritorijā piešķirtu apstiprinātas zivjaudzētavas statusu attiecībā uz vīrusu hemorāģisko septicēmiju (VHS) un infekciozo hematopoētisko nekrozi (IHN) neapstiprinātās zonās. Iesniegtie dokumenti liecina, ka šīs zivjaudzētavas atbilst Direktīvas 91/67/EEK 6. panta prasībām. Līdz ar to tās atbilst statusam “apstiprināta zivjaudzētava neapstiprinātā zonā” un ir iekļaujamas apstiprināto zivjaudzētavu sarakstā.
(6)
Vācija ir paziņojusi, ka infekciozā hematopoētiskā nekroze (IHN) ir konstatēta divās zivjaudzētavās, kuras iepriekš uzskatīja par brīvām no šīs slimības. Tomēr VHS šajās saimniecībās nav konstatēta. Tāpēc šīs saimniecības jāsvītro no Lēmuma 2002/308/EK, kur tās minētas kā brīvas no IHN.
(7)
Tādēļ Lēmums 2002/308/EK ir attiecīgi jāgroza.
(8)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmumu 2002/308/EK groza šādi:
1)
Lēmuma I pielikumu aizstāj ar šā lēmuma I pielikumu.
2)
Lēmuma II pielikumu aizstāj ar šā lēmuma II pielikumu.
2. pants
Šis lēmums ir adresēts dalībvalstīm.
Briselē, 2006. gada 7. martā

Labels: 0
18
6